Джэймз Вэнс

**Джэймз Дэвід Вэнс** ( 1984, Мідлтаўн, штат Агаё, ЗША) — амэрыканскі палітык.

50-ы віцэ-прэзыдэнт ЗША ад 2025 году. Сэнатар ЗША ад штата Агаё (2023—2025).

## Жыцьцяпіс
Нарадзіўся зь імем Джэймз Дональд Боўман. Пасьля разводу бацькоў яго і ягоную старэйшую сястру Ліндсі гадавалі дзед і бабуля па кудзелі Джэймз і Боні Вэнсы. Пасьля ўступленьня маці ў наступны шлюб атрымаў прозьвішча Хэмель па айчыму. У 2003 годзе скончыў сярэднюю школу і паступіў на вайсковую службу ў Корпус марской пяхоты ЗША. Працаваў вайсковым журналістам пры 2-м авіяцыйным крыле марской пяхоты ў штаце Паўночная Караліна. У 2005 годзе паўгады служыў на Ірацкай вайне. За час вайсковай службы атрымаў вайсковую годнасьць капрала і мэдалі за дасягненьні і адменныя паводзіны. У 2007 годзе паступіў у Агайскі дзяржаўны ўнівэрсытэт (Каламбус), які скончыў у 2009 годзе са ступеняй бакаляўра мастацтва ў паліталёгіі і філязофіі з найвышэйшай пахвалой. У 2010 годзе паступіў у школу права Ельскага ўнівэрсытэту (штат Канэктыкут), дзе адначасна працаваў у «Ельскім прававым часопісе». У 2010—2011 гадох пісаў для вэб-бачыны «Фрум Форум». У красавіку 2013 году зьмяніў імя на Джэймз Дэвід Вэнс у гонар свайго дзеда па кудзелі, які яго выхоўваў. У траўні 2013 году атрымаў ступеню доктара права.

Пасьля дактарантуры працаваў на сэнатара Джона Корніна ад Рэспубліканскай партыі, які прадстаўляў Тэхас у Сэнаце ЗША. Затым год працаваў памагатым судзьдзі Дэвіда Банінга ў Судзе Ўсходняй акругі Кентукі (Лексынгтан). Затым перайшоў на працу карпаратыўным праўнікам у прадпрыемства «Сідлі-Остын» (штат Іліной). У 2016—2017 гадох працаваў у кіраўніцтве прадпрыемства «Мітрылавы капітал» праўніка-мільярдэра Пітэра Тыля ў Сан-Францыска (штат Каліфорнія). У чэрвені 2016 году нью-ёрскае выдавецтва «Харпэр» выпусьціла ягоныя ўспаміны пра сям'ю і культуру ў крызісе «Вясковая элегія», якія сталі хадавой кнігай 2016—2017 гадоў. Пасьля посьпеху кнігі пачаў пісаць у штодзёньнік «Нью-Ёрскі час». У 2017 годзе пачаў працаваць на інвэстыцыйным прадпрыемстве «Рэвалюцыя» ў Вашынгтоне, дзе адказваў за ўкладаньні ва ўнутраных штатах Амэрыкі. У 2017—2018 гадох быў аўтарам тэлеканалу «Сетка кабэльных навінаў» (штат Джорджыя). У 2019 годзе пры падтрымцы мільярдэраў Тыля, Эрыка Шміта і Марка Андрысэна сузаснаваў укладніцкае прадпрыемства «Нар'я капітал» у Цынцынаці (штат Агаё). У жніўні 2019 году прыняў хрышчэньне ў прыяраце сьвятой Гертруды ў Цынцынаці (штат Агаё). За 2020 год прыцягнуў у яго 93 млн даляраў. Разам з Тылем і былым прэзыдэнцкім дарадцам Дарэнам Блэнтанам уклаў у канадзкі відэахостынг «Рамбл» (правінцыя Антарыё). 11 лістапада 2020 году кінарэжысэр Рон Говард выпусьціў фільм «Вясковая элегія» паводле ягонай кнігі.

8 лістапада 2022 году перамог на выбарах у Сэнат ЗША ад штата Агаё ў якасьці вылучэнца ад Рэспубліканскай партыі. У Сэнаце браў удзел у Камітэце па банкаўскай, жыльлёвай і гарадзкой справах, а таксама ў Камітэце па гандлі, навуцы і перавозках. Быў суаўтарам 2-х законапраектаў, якія ўхвалілі Сэнат і Палата прадстаўнікоў ЗША, але заблякаваў прэзыдэнт Джозэф Байдэн. 15 ліпеня 2024 году на Рэспубліканскім нацыянальным зьезьдзе кандыдат у прэзыдэнты Дональд Трамп вылучыў яго віцэ-прэзыдэнтам на пераможных прэзыдэнцкіх выбарах у ЗША 2024 году.

### Віцэ-прэзыдэнт ЗША
24 студзеня 2025 году падаў вырашальны голас у Сэнаце ЗША пры зацьвярджэньні Пітэра Хэгсэта міністрам абароны. 14 лютага 2025 году выступіў з прамовай на Мюнхэнскай канфэрэнцыі па бясьпецы (Нямеччына). У сваёй прамове адзначыў, што яго турбавала «адступленьне Эўропы ад некаторых яе найбольш фундамэнтальных каштоўнасьцяў», якія яна заўсёды падзяляла са Злучанымі Штатамі Амэрыкі. Джэймз Вэнс прывёў прыклад скасаваньня вынікаў прэзыдэнцкіх выбараў у Румыніі пастановай Канстытуцыйнага суду ад 6 сьнежня 2024 году. Таксама віцэ-прэзыдэнт ЗША раскрытыкаваў цэнзуру ў Сеціве, якую «падавалі як абарону дэмакратыі», і парушэньні свабоды сумленьня:

Сярод іншага, на Мюнхэнскай канфэрэнцыі Вэнс адзначыў, што папярэдняя адміністрацыя Байдэна патрабавала ад сацыяльных сетак цэнзураваць паведамленьні пра відавочную ўцечку ўханьскага каронавірусу «зь біялябараторыі ў Кітаі». Таксама ён выкрыў абмежаваньне выказваньня меркаваньня на самім мерапрыемстве: «Арганізатары менавіта гэтай канфэрэнцыі забаранілі дэпутатам, якія прадстаўляюць папулісцкія партыі зь левага і правага флянгу, удзельнічаць у гэтай сустрэчы. Мы не абавязаныя згаджацца з усім, што кажуць гэтыя людзі. Але калі палітычныя лідэры прадстаўляюць частку электарату, мы, прынамсі, абавязаныя весьці зь імі дыялёг». У якасьці прычыны брытанскага выхаду з Эўразьвязу (Брытавыхаду) Вэнс згадаў ігнараваньне ўрадам таго, што «ніводзін выбаршчык у Эўропе не ішоў на выбары з жаданьнем адкрыць дзьверы мільёнам мігрантаў, не правяраючы іх». Урэшце, ён заявіў: «Ігнараваньне людзей або іх праблемаў, а тым больш закрыцьцё мэдыя, выбараў або выключэньне людзей з палітычнага працэсу — нічога не абараняе. Наадварот, гэта самы дакладны спосаб зьнішчыць дэмакратыю. Гаварыць і выказваць сваё меркаваньне — гэта не ўмяшаньне ў выбары. Нават калі гаворка ідзе пра погляды, што паходзяць з-за межаў вашай краіны».

## Крыніцы

Катэгорыя:Нарадзіліся ў Агаё
Катэгорыя:Афіцэры ЗША
Катэгорыя:Адзначаныя вайсковымі ўзнагародамі ЗША
Катэгорыя:Выпускнікі ВНУ Агаё
Катэгорыя:Выпускнікі юрыдычных навучальных установаў ЗША
Катэгорыя:Выпускнікі Ельскага ўнівэрсытэту
Катэгорыя:Дактары юрыдычных навук
Катэгорыя:Сябры Рэспубліканскай партыі ЗША
Катэгорыя:Літаратары ЗША
Катэгорыя:Мэмуарысты
Катэгорыя:Палітыкі ЗША
Катэгорыя:Сэнатары ЗША
Катэгорыя:Віцэ-прэзыдэнты ЗША